
A kígyóra kimondott ítélet
C.H. Spurgeon 2165. prédikációja
Elhangzott Londonban, 

1890. szeptember 21. vasárnap délelőtt

Angol eredetiből fordította: Borzási Sándor (2021. november 17-22., Lupény) – Lektorálta: Kiss Lehel (Szamosújvár, 2021. december)
(Forrás: C.H. Spurgeon: The Serpent’s Sentence. Sermon No. 2165. 
From: The Metropolitan Tabernacle Pulpit Volume, 36.)

Alapige: 1Móz 3: 14-15
És monda az Úr Isten a kígyónak: Mivelhogy ezt cselekedted, átkozott légy minden barom és minden mezei vad között; hasadon járj, és port egyél életed minden napjaiban. És ellenségeskedést szerzek közötted és az asszony között, a te magod között, és az ő magva között: az neked fejedre tapos, te pedig annak sarkát mardosod.

A keresztyénség valamelyik kimagasló tanítója azt mondta, hogy nekünk főképpen három dolgot kell prédikálnunk: a romlottságot, a megváltást, és az újjáteremtést. Bölcsen és helyesen mondta. Miként keressék az emberek a megváltást, ha nem érzékelik romlott voltukat? Lehet-e megváltás másutt, mint az engesztelő vérben? És mi egyébre irányul a megváltás, mint arra, hogy szent életre szülessünk újjá?

Érdemes megjegyezni, hogy a Szentírásban három „harmadik fejezet” foglalkozik a legbehatóbban ezekkel a témákkal. Az 1Móz 3 feltárja a romlottságot. A Róm 3 tanítja a megváltást. A Jn 3 kiemeli az újjászületést. 

Hadd kérjem meg fiatal barátainkat: olvassátok el odahaza figyelmesen ezeket a részeket!    

Az is figyelemre méltó, hogy ezek a fejezetek nemcsak, hogy sajátos tanítást adnak e három téma valamelyikéről, hanem rávezetnek a másik két tárgyra is. Itt, az 1Móz 3-ban nem csak a romlottságot találjuk, hanem az „asszony magvában” előttünk van a Megváltó is, és itt van az újjászületés is e megfogalmazásban: „ellenségeskedést szerzek közötted és az asszony között”. A kiválasztott magban Isten újjászülő ereje megteremti a gonosz gyűlöletét. Ugyanígy fogjátok találni a másik két fejezetben is: mert a Róm 3 rettenetes leírást ad a bűnről és az ember romlottságáról. A Jn 3-ban pedig, miután azt halljátok, hogy „szükség néktek újonnan születnetek”, pár verssel ezután így szól: „És amiképpen felemelte Mózes a kígyót a pusztában, úgy kell az ember Fiának is felemeltetnie, hogy aki hisz őbenne, el ne vesszen, hanem örök élete legyen.” Csak hidd el valamelyiket Isten eme nagy igazságai közül, és a többi követni fogja azt, szükségszerű következményként!
Az Úr segítsen minket e reggelen, hogy az előttünk álló igeszakaszból tanuljunk valamit a romlottságról, a megváltásról és az újjáteremtésről! 

Kérlek titeket, ne tartsátok soha tanítómesének a kígyó történetét!    

Azt mondják manapság, hogy az csupán egy allegória. De a Bibliában semmi sincs, ami jelezné, hol végződik a valós történet, és hol kezdődik a hasonlat. Az egész történelmi eseményként zajlik, amint Horsley püspök is erőteljesen megjegyzi: „Ha ez elbeszélésben valamely rész allegorikus, úgy egy részét sem tekintjük bizonyosan tisztán történelmi ténynek.” Úgy tűnik nekem, hogy így csak egy jelképes kígyó volt ott, s csak egy allegorikus Paradicsom, képletes folyókkal és képletes fákkal. És így a Teremtés Könyvében levő a férfiak és nők is mind-mind jelképesek, és a fejezet, amely megalkotásukról szól, csak allegória. És az egyetlen dolog, ami létezik, egy allegorikus Ég és egy allegorikus föld. Ha Mózes első könyve allegória, úgy mindenestől az elejétől végig az – és így van egy allegorikus Ábrahámunk, allegorikus körülmetéléssel; van egy allegorikus Jákób és egy allegorikus Júda – és nem lesz helytelen az elméletet továbbvezetni, és Júdának jelképes leszármazottakat tulajdonítani, kiket zsidóknak neveznek. De megtudd, ha pénzt kölcsönzöl e fajtól, majd meglátod, hogy nem allegóriával van dolgod, amikor fizetned kell! 

A bűnbeesés történetét ostobaság és haszontalanság képletesnek nevezni. Az ember jobban tenné, ha egyből kimondaná, hogy nem hisz a Bibliának. Ebben a kijelentésben éppenséggel lenne valami épelméjűség, bár igazából nagy bolondságot takar. De azt mondva: „Ó, igen, ez egy tiszteletre méltó könyv, megérdemli a tanulmányozást, de számos allegóriával van teletűzdelve!”, olyat mondtál, ami önellentmondás, és számodra teljességgel érthetetlen a könyv, amikor felnyitod.

A Biblia a történetiség igényével lép fel, és olyan részeket tartalmaz, melyeket a közmegegyezés mind valós eseményeknek tart. Mózes nem lehet hiteles történész, ha puszta meséket tár elénk beszámolóinak részeként. Ha egy író egy-egy történelmi tény mellett allegória-zagyvalékot adna közre, elveszítené a megbízható történész mivoltát. Legjobb, ha az ilyet egyből elutasítjuk! 

Volt tehát egy igazi kígyó, és volt egy igazi Éden. Volt egy valóságos Ádám és Éva, kik ősszüleink voltak, fajunk fejei. És valóban vétkeztek, és fajunk valóban elbukott. Higgyétek ezt! 

Amikor „amaz ősi kígyó, az Ördög és Sátán” – amint a Jelenések könyve nevezi őt – elhatározta, hogy megkísérti Évát, hogy ezáltal elpusztíthassa az emberi fajt, melyben Isten nyilvánvalóan nagyon gyönyörködött, nem jelenthetett meg az asszonynak, mint lélek. 

A lelkek szemmel nem észlelhetők, mivel a tisztán szellemi lény olyasvalami, amit emberi lények semmilyen külső érzékeikkel nem képesek felfogni. Egy anyagtalan lélek vagy szellem láthatatlan, és ezért testbe kell öltöznie, hogy látható legyen. 

Mármost az, hogy a Sátánnak van hatalma élőlényekbe bemenni, világos, mert ezt megtette számos esetben sok emberrel, akik ördöngösökké lettek a Krisztus napjaiban. A Sátán és az ő légiónyi serege inkább azt akarta, hogy egy sereg disznóba menjen be, mintsem hogy a mélységbe vettessen. 

Kénytelen lévén tehát testet ölteni, a gonosz lelkek fejedelme úgy látta, hogy a kígyó a legravaszabb az állatok közt. Ezért bement a kígyóba, úgy vélve, hogy az állatok közül benne fogja magát a legotthonosabban érezni.

A kígyóból szólt Évához, mintha a kígyó maga beszélt volna. Egy tényleges és valóságos kígyó volt az, de a gonosz lélek, aki „ama régi kígyó” néven ismeretes, uralta le a természetes kígyót az ő kimondhatatlan ravaszságával. Mivel eltervezte, hogy az emberi fajt bűnbe viszi, hogy így romlásba döntse, és diadalt vegyen Isten felett, a bukott angyal nem tétovázott egy hüllő formáját felvenni. Méltán szólaltatja meg Milton ekképpen:
„Ó, gyalázatos alászállás!

Hogy én kígyó legyek és semmi más!

Hogy én, aki egykor elégedetten 

az istenekkel a magasban ültem, 

most egy állatba leszek kénytelen beszorulni, 

állati nyálkával vegyülni;

ilyen lényeget öltök magamra, 

én, ki isteni magasba 

törtettem odafenn!

Lám, állati szintre süllyedtem.”

Figyeljétek meg jól, hogy amikor az Úr jön, hogy elbánjon a kígyóval, nem kérdezi őt vétke felől, és annak okáról. Ez talán azért van, mert az ősellenség vétke nyilvánvaló volt, vagy inkább azért, mert az Úrnak nem volt irgalmas terve a számára. 

Nem szándékozott kegyelmi szövetségét kiterjeszteni az ördögre és az ő angyalaira. Nem angyalokat karolt fel, hanem az Ábrahám magvát karolta fel. Isten az ő teljhatalmánál fogva mellőzte a bukott angyalokat, de az elbukott embert fel akarta emelni. 

Akik csűrik-csavarják a kiválasztás tanítását, adjanak feleletet e kérdésre: Miért van az, hogy Isten az ördögöket reménység nélkül hagyta, azonban elküldte Fiát az emberiség megváltására?  Hát nem Isten mindenhatósága nyilvánul meg itt? A kérdésre, hogy „Micsoda az ember, hogy ilyen megkülönböztetett kegyelemmel bánsz vele?”, nem tudunk más választ adni, csak ezt: „Ő kegyelmez annak, akinek kegyelmezni akar, és irgalmaz annak, akinek irgalmazni akar.” 

Tehát, mivel nem szándékozott bocsánatban részesíteni e gonosz lelket, az Úr neki nem tett fel kérdéseket.

Istennek ősszüleinkhez intézett kérdései az Ő irgalmáról tanúskodnak. 

Amikor Isten megérinti egy ember lelkiismeretét, azzal a céllal teszi, hogy megáldja őt. Van-e itt olyan hallgatóm, akinek lelkében felébredt a bűntudat, akit Isten Igéje vádol? Aki érzi Isten Lelkét munkálkodni? Legyen élő reménységed! Ha Isten el akart volna pusztítani, úgy magadra hagyott volna, mint ahogy a kígyóval sem feddőzött. Gyorsan kimondhatta volna rád is az ítéletet. 

Isten kemény dorgálásai az emberek iránti jóindulatának jelei. A kígyóval, vagyis a gonosz lélekkel Isten nem feddőzött, hanem egyből kárhozatos ítéletet mondott rá. 

Ez az ítélet, miközben rettenetes volt a kígyóra nézve, a számunkra nagyon bátorító. És amennyit ősszüleink megértettek belőle, napfényként ragyogta be sötét, csüggedt lelküket.

Sok-sok éven keresztül ez volt az egyetlen ragyogó csillag a hívők szívében: a kígyó fölött kimondott ítéletben feltáruló evangélium. A Sátán ellenségük volt a hitből élőknek, csak ártani akart nekik. Isten harcot kívánt indítani ellene, és a háborúba meghívta választottait is. Támaszt majd Valakit – szólt a prófécia – aki szenvedni fog, de bizonnyal kivívja a győzelmet. Valaki, akit Ő „az asszony magvának” nevezett. Általa a Sátán feje összezúzatik, és az emberiségre kimondhatatlan áldás árad! 

A múlt vasárnap délelőtt bemutattam nektek Immánuelt (jelentése: velünk az Isten!), akit egy szűz szült a világra. Most ugyanezen a vonalon szeretnék szólni az Úr Jézusról, mint az asszony magváról, és magasztalni Őt, mint aki felvette a mi harcunkat, és meghiúsította a rontást, amit a régi kígyó munkált bennünk. Őbenne élvén az Ő hívő népe hamar megtapodja a Sátánt.

Elemzés alá vesszük az egész igeszakaszt, és hét tanulságot fogunk levonni belőle. Mivel ilyen sok van, nem tudok elég kiterjedően foglalkozni egyikkel sem, csupán felmutatom nektek e rendkívül sokatmondó igevers szavaiban levő üzenet gazdagságát. A mi ősellenségünkről sokat tanulhatunk itt.

I.

Először is figyeljétek meg A SOKATMONDÓ FORMÁT, AMELYBEN A SÁTÁN MEGJELENIK! Igénk így kezdődik: „Az Úristen ezt mondta a kígyónak.” Kígyó formájában szedte rá az asszonyt, és e formában elrejtőzve kapta az ítéletet.  

Ő ma is kígyó! A gyengék és védtelenek között mint ordító oroszlán jár szerte, keresvén, kit nyeljen el, de leginkább kígyó formájában érzi jól magát. 

A kígyó volt a legravaszabb állat, ekképpen a Gonosz szintén a legravaszabb. Ha úgy véled, érted a Sátán útjait, tévedsz! Már harminc éve kísért, s talán úgy hiszed, elég tapasztalatot szereztél, hogy túljárj az eszén. Ó, testvérem! Ő már 6000 éve hatékonyan végzi kísértő munkáját, és nemcsak sokkal idősebb, de sokkal okosabb és eszesebb nálad. 

Útjait nem könnyű kiismerni, és bár jól ismerjük szándékait, nem tudjuk, melyik cselét fogja ránk alkalmazni. Még ha negyven éven át sikerrel kikerültünk is hálóiból, ez ügyes madarász, még mindig megfoghat!  Minden nap szükségünk van így kiáltani: „Ne vígy minket kísértésbe, de szabadíts meg minket a gonosztól!” 

János úgy ír róla a Jelenések könyvében, mint aki „ama régi kígyó, aki neveztetik Ördögnek és Sátánnak, ki az egész föld népét megtéveszti.” Ravaszabb a legértelmesebbeknél is. Hogy rászedte Salamont! Erősebb a legerősebbnél is. Mily végzetesen ledöntötte Sámsont! Igen! Sőt még az Isten szíve szerinti embereket is, mint Dávid, súlyos bűnökre csábította. Nem tudjuk, hol leselkedik most, vagy melyik oldalról fogja ránk lőni nyilait, de abban biztosak lehetünk, hogy folyton gonoszt tervez Isten népe ellen. Bölcsen tesszük, ha ráhangolódunk Pál aggodalmára, amikor azt írta a korinthusiaknak: „Félek azonban, hogy amiként a kígyó a maga álnokságával megcsalta Évát, akként a ti gondolataitok is megrontatnak, és eltávolodnak a Krisztus iránt való egyenességtől.” Az ördög ravasz mesterkedéseitől szabadítson meg minket az Úr!   

A kígyó alattomosan lopakodó. Képes befurakodni ott, ahol más állatok képtelenek. Egy kicsiny rés is utat nyit neki, és bekúszik nesztelenül. 

A Sátán nagyon alattomos! Amiképpen bement a Paradicsomba, úgy behatolhat a legtitkosabb és legszentebb helyekre is. Befurakodik a gyülekezetbe, bárhogy is vigyázzunk. Bekúszik házainkba, még ha kegyességgel van is megszentelve. Nem tapasztaltátok-e, hogy betör csendes kamrátokba is, miközben imádkoztok? Nincs kémlelőlyuk, és mégis ott van, ahol legkevésbé várjuk. Nem furakodott-é be családotokba? Nem lopakodott-é be a szívetekbe? Hogyan tudnánk őt megfékezni? Őrködünk ugyan külső támadásaival szemben, de íme, rejtekhelyre talál odabenn! Mennyire ravasz és alattomos a Sátán! Kígyó ő valóban!

És méreggel teljes!  Milyen mérget lövell erkölcsi rendünkbe! Nézzetek szét, és lássátok, milyen sokakat megmérgezett a szeszes italok óhajtásával, kéjvággyal, kapzsisággal, büszkeséggel, haraggal, hitetlenséggel! Tüzes kígyók vannak közöttünk, és sokan meghalnak a mérgüktől. A legkisebb bűnnel szembeni engedékenység tüzet bocsát a lélek vérkeringésébe. E kígyó méregfogának egyetlen érintése is mérhetetlen bánatot, nyomorúságot okoz, még ha a lélek megmenekül is a haláltól.  Csakis Isten hatalma őriz meg, hogy e viperától el ne pusztuljunk! Ha e gonosz lélek saját akarata szerint cselekedhetne, a mennynek egy örököse sem üdvözülhetne! Ó, Isten, tartsd meg a tieidet! Szabadíts meg a Gonosztól!

A kígyónak nevezett hüllő a bukás előtt minden bizonnyal nemesebb állat volt, mint most. Voltak, akik képzelődve azt állították, hogy egy szárnyas állat volt, vagy olyan, amely képes járni, mozogni anélkül, hogy kússzon, mint ahogy most teszi. Nos, erről mi nem tudunk semmit. 

De az biztos, hogy a kígyó egy gyűlölt állat, mellyel az emberiség harcban van. Formája meg szokásai mindenestől azt ábrázolják, ami aljas és ravasz. Semmi nemes vagy vonzó tulajdonság sincs a kígyóban.

A Sátán a hajnalcsillagok közül való. Gyors és fényes szolgája volt Istennek, de vétkezett az ő Ura ellen, és elbukott. Így most nem egyéb, mint egy kígyó – gonosz, aljas, ravasz és hazug. Igen találóan jellemezhető „az alattomos kígyó” kifejezéssel. Embergyilkos volt kezdettől fogva, és nem állott meg az igazságban, mert nincsen őbenne igazság. Amikor hazugságot szól, a magáéból szól, mert hazug, és a hazugság atyja” (Jn 8, 44). Kimegy megtéveszteni a népeket (Jel 20:8). Jeleket és hazug csodákat tesz (2Thess 2, 9). Tőröket vet, és az embereket fogságba ejti (2Tim 2, 26). Képzeljétek magatok elé a kígyó formáját, emlékezzetek, hogy a Sátán ilyenképpen támad rátok! 

De hadd enyhítsem félelmeteket egy másik kígyó látványával! A póznára felemelt rézkígyó életet hozott azoknak, kiket a tüzes kígyók megmartak. Előttem a lehajló kegyelem csodája, hogy Urunk Jézus engedte magát ilyen formában jelképezni, amely formát lelkünk nagy ellensége magára vette! Igen, az érckígyót magasra emelték egy oszlopon, és akik rátekintettek, még ha tüzes kígyók marták is meg őket, életben maradtak! Éppen így Jézus a kereszten a biztos orvosság mindenféle bűnre. 

Lelked teljes figyelmével összpontosíts a régi kígyóra, az ördögre. De ugyanakkor emeld fel hitszemed Arra, aki átokká lett értünk, hogy mi élhessünk!

Ennyit az első leckéről. És most térjünk a másodikra!
II.

Vizsgáljátok meg A FIGYELEMRE MÉLTÓ TÉNYT A SÁTÁN HELYZETÉRŐL! Az Úristen ezt mondta a kígyónak: „Mivelhogy ezt cselekedted, átkozott légy!” És ez az átok nagyon nyomatékos és páratlanul nagymértékű. 

Az, akivel nekünk harcolnunk kell, már most Isten átkát viseli magán!  

Isten megáldotta népét, de megátkozta népének nagy ellenségét. Ez az átok elhervaszt, kipusztít, amint azt a gyümölcstelen fügefa is példázza, amely az Úr Jézus átkától kiszáradt. Isten átka hullt ama gonosz lélekre, mely a gonoszt képviseli: és igazság szerint nem is lehetet ez másként. Ez az ő szégyene, ugyanakkor a ti erősségetek!

A legközelebbi alkalommal, amikor harcolnotok kell Apollionnal, itt van egy éles nyíl, amit felé röpíthettek. Mondjátok meg neki, hogy Isten átkozottja, és hogy semmit sem tehet Isten áldottaival szemben!  

A bűnön és a tévelygés minden erején, sőt magán a Sátánon is, aki élenjáró minden gonoszságban, Isten átka van, és ez prófétai előjel, amely világosan jelzi romlásukat.  Az igazság győzni fog, a szentség pedig bizonnyal diadalmaskodik. A hamisság és a rosszaság a Káin bélyegét viseli homlokán, és gyökerestől ki fog száradni.

Isten a Sátánt ránk való tekintettel átkozta meg. A mi bukásunk semmi nyereséget nem hozott neki, hanem csak növelte Isten iránta való haragját, s az ő romlását és irigységét. Isten haragja alatt volt ő korábban is, de most az Úr azt mondja felőle: „Átkozott légy minden barom és minden mezei vad közt!” Az ember bűne folytán fájdalom és szenvedés az osztályrésze minden alsóbbrendű teremtménynek, azonban a régi kígyóra egy sokkal magasabb fokú átok nehezedik, mivel ő az, aki lázadásra merte csábítani az emberiséget. Nos, ki az, aki készakarva egy olyan zsarnokot kíván szolgálni, akit az Úr megátkozott?

De nem csak a Sátán van átok alatt, hanem a bűnnek minden formája is. A kísértő szeretné, ha úgy gondolnátok, hogy a bűn egyes formái áldottak. De ez nem igaz! Minden bűnhöz átok kapcsolódik. Messze kerüljétek! Hamis tanításról van szó? Átkozott! Kicsapongásról és testi gyönyörben való élésről? Átkozott! Ne érintsétek! Nem tehettek rosszat anélkül, hogy be ne szennyezzétek magatokat azzal, amit Isten megátkozott. 

Lehet, azt képzelitek, hogy egy kis bűnnek helyet adva nagy nyereségre tesztek szert. De ez a gondolat az ellenség hazugsága! A bűn veszteséget és romást von maga után! Istennek a kígyóra kimondott átka érvényes annak minden magjára, ezért mindaz, ami tisztátalan, gyümölcstelen és szentségtelen, Isten átka alatt van.

Testvéreim! Ha Krisztusért szegénységet, gyalázatot, megvetést, vagy épp halált kell is elszenvednünk, mindezekben áldás rejlik! De ha gonoszt cselekedve szeretnénk vagyonra, tisztességre és kényelemre szert tenni, úgy mind e nyereségünkben égető átkot fogunk tapasztalni! Ki értékeli az átkot viselő aranyat? Rákfene van benne, ami felemészti a lelket! 

Isten jól tudja, mi az, ami átkozott, és mi az, ami áldott. Nekünk hinnünk kell az Ő kijelentésében, miszerint a bűn alávalóbbakká tesz az állatoknál, és a mezei vadaknál ostobábbakká!  A felénk áradó üzenet tehát az, hogy meneküljünk a bűn útjaitól! Remegve reszkess, nehogy átok alá kerülj! Siess ahhoz, Aki az átkot áldássá képes változtatni! Jézushoz, aki bűneinket hordozta saját testében a kereszten, és elhárította az átkot mindazokról, akik őbenne hisznek.

Az a tény, hogy a Sátán és a gonosz minden erői átok alatt vannak, meg kell, hogy erősítse szívünket a gonoszsággal való lelki harcunkban. Legyőzhetjük őket, mert az Úr átkot mondott rájuk!

III. 

Harmadik lecke: A RENDKÍVÜLI BÜNTETÉS, amely a kígyót érte. „Hasadon járj!” Így kúszik a kígyó, és így igyekszik a gonosz is előhaladni. A Sátán mindig úgy igyekszik teret nyerni, mint egy bukott lény: nem a szentség méltóságával, hanem alantas csúszással. Isten minden egyes mozdulatára rávéste a jelet, amely elárulja, hogy többé már nem nagy és nem bölcs. A sötétség fejedelmének mozgalmai aljasak és  érzékiek: „A hasadon járj!” 

A kígyó utódai szintén ekképpen járnak. Láttam az igazság ellenségeit harcolni Isten népének hite ellen. Megfigyeltem taktikájukat, terveiket törtetésüket, és ezt mondtam magamban: „Bizony, meg van írva: a hasadon járj!” A gonosz tervekben ügyködő lényeknek nincs más eljárásuk, mint hamis trükkök, csalások, titkolózások, kétértelmű beszédek. 

Amikor az emberek tagadják a Szentírást és Isten igazságát, folyton kanyarogva, alattomos, alávaló módon járnak – „Hasadon járj!”  Amikor a bűnös ember elkezd valamit a saját előnyére, a saját dicsőségére kieszelni, és Isten igazságának megrontására törekszik, láthatjátok, hogy sohasem foglal állást nyíltan, egyenesen, férfiasan. Nem! Inkább félrefordul, alakoskodik, ide-oda csűri-csavarja a dolgot. „Hasadon járj!” A bűn igen alávaló és megvetendő dolog. A legnagyobb gonosz hatalmasság itt arra ítéltetett, hogy tekergőzve kússzon, és utódai sem felejtsék el soha atyjuknak ezen testtartását.

A gonosz erőinek összes tárgyai is mind csúszó-mászók. Mi az, ami után vágyakozol? Mit keresel? Amikor az emberek elhagyják a szentség útját, a szennyezett és haszontalan szórakozásokért törtetnek. Mi van a világi gyönyörökben, ami nemesítő, felemelő? A testi élvezetek mindig lefelé húznak: „A hasadon járj!” 

Amikor egy hívő ember feladja az elkülönülés útját, belép a világi társaságba, és nem jár többé Istennel, mi jellemző általános eljárására? Rövid időn belül minden vallási kérdésben felelőtlennek fogjátok őt találni, és elnézőnek a kicsapongás iránt. Mindig érvényes ez az alapelv: „A hasadon járj!” Ha helyet adsz a gonosznak, csak lefelé fogsz tartani, egyre lejjebb, lejjebb, míg saját hasad lesz az istened, és dicsőséged gyalázatodban lesz! 

Ha valaki nagy akar lenni, úgy álljon Isten szolgálatába! Ha valaki az angyalokhoz kíván emelkedni, sőt, magához Istenhez, úgy engedelmeskedjék Teremtője parancsainak! De ha az áspiskígyó alá kívánja magát rangsorolni, mely sűrű bozótban tekergőzik, ezt könnyen elérheti, csak kövesse a Sátánt, s lázadozzon a Magasságos ellen!

IV.

Figyeljétek meg, negyedszer, a kígyóra mért ÖRÖK LEFOKOZÁST! „És port egyél életednek minden napjaiban”. A Sátán immár egy vereséges életet él. Ezt fejezi ki egy másik erőteljes kifejezés: Isten „ellenségei nyalják a port.” Ez jelzi teljes vereségüket. Így a Sátán legyőzött, láncra vert ellenségként létezik. Ereje megtört, és ő jól tudja ezt. Legyőzetett nagy tervének egészét illetően, annak részleteit illetően pedig állandóan csak a vereséget tapasztalja. 

A pusztában hason kúszva próbálta megkísérteni az Isten Fiát. De Urunk, az Ő szentségében port etetett vele! És hányszor kellett éreznie Jézus földi életében, hogy hatalmas legyőzője elérkezett! Ott hajlongott előtte, és könyörgött, hogy ne kínozza őt idő előtt. 

Amikor látta az Úr Jézust a kereszten – s terve az volt, hogy Őt halálra zúzza –, amikor hallotta kiáltását: „Elvégeztetett!”, és érezte kemény talpát a fején, tudta – örök rémületére –, hogy gonosz tervével lehetőséget biztosított Krisztusnak az emberiség megváltására! Milyen sok port evett azon a napon! A mindenségben senki sincs nyavalyásabb a Sátánnál, akinek a munkáit a vérző Megváltó lerontotta!    

Aztán keserves vereségnap volt az ellenség számára, amikor Urunk feltámadt a halálból. A régi kígyó kitartóan őrködött a sápadt holttest felett, de amikor látta, hogy él, s amikor az angyal elhengerítette a követ, és Jézus, a Krisztus előjött, hogy soha többé meg ne haljon, nos, biztosítalak benneteket, a kígyó port evett azon a napon!  


És amikor az apostolok előálltak – egyszerű halászemberek, kiket a Sátán megvetett – és a Szentlélek leszállt rájuk, ismét beteljesedett: „port egyél!” Amikor a népek megtértek, a bálványok összetörtek, és Isten igazsága hatalmasan diadalmaskodott, akkor a Sátánnak emlékeznie kellett e szavakra: „Port egyél életednek minden napjaiban!” 

És még több megaláztatás vár rá! Keljetek fel, és prédikáljátok Krisztust, és nyerjétek meg a lelkeket! És a lelkek nagy ellensége tapasztalni fogja, hogy ereje elhagyja, neve utálattá lesz, és újra nyelni fogja a port!

Örökre por lesz a kígyó étke, mert bármit is nyer, az folytonos csalódás és kiábrándulás lesz a számára. 

Úgy gondolta, hogy nagy előnyre tett szert, amikor az asszonyt megnyerte az engedetlenségre. De ezzel csak a saját hátára vonta a botot, mivelhogy az asszony magva örök ellenfelévé vált! Az ember bukása a Megváltó testet öltéséhez és az engeszteléshez vezetett, és ezek által a Sátán ledöntetett! Elérkezett az emberhez a feltámadás, és így legyőzetett a halál, amely elsőszülöttje volt a pokolnak!   Az ördög édenbeli győzelme Jézus golgotai győzelmével eltöröltetett!

Ha egyáltalán ismer is valamilyen gyönyöröket a Sátán, azok a legszennyesebbek és a legkevésbé kielégítők –  por az ő eledele. A lázadás gyönyöreiben nincs semmi kielégítő. Csalódott és nyughatatlan lény marad. A legravaszabb tévelygések, amiket kiagyal és fenntart a filozófia által, nem más, mint por. Egész ügye, amiért évezredek óta fárad borzasztó kitartással, egész ügye, mondom: porrá lesz, és a szél elfújja, mint füstöt! Addig is porral táplálja magát. 

Hadd tudják meg a Sátán szolgái, hogy amíg bűnben élnek, az ő atyjuk asztaláról kell enniük, és bizonnyal tapasztalniuk kell minden bűn gyönyörűségének ürességét, a gonosz kincstárának hiábavalóságát, teljes értéktelenségét.  

Mindaz, amit a bűn képes adni neked, legfeljebb por: undorító, elégtelen, ártalmas, halált hozó eledel. A felhalmozott gazdagság, arany csak annyi egy haldoklónak, mint a por. Megnyerhetsz bár minden földi dicsőséget, porként mállik széjjel. 

Ez tehát a sanyarú sorsa ama nagy léleknek, ki a sötétség fejedelmének neveztetik, hogy port kell ennie egész életében.  De micsoda szerencsétlen sorsa lesz annak, aki csupán szegény alattvaló ama szentségtelen birodalomban, és mégis ugyanazon utálatos ételre lesz ítélve! „Port egyél életednek minden napjaiban!” Jegyezzétek ezt meg jól, és az Úr szabadítson meg az ilyen táplálkozástól!

V. 

Gondoljunk továbbá a SZÜNTELEN HÁBORÚRA, mellyel Isten fenyegeti a kígyót! „Ellenségeskedést szerzek közötted és az asszony között, a te magod között és az ő magva között.” 

A Sátán könnyű csatának könyvelhette el az eseményt, és látszólag megnyerte azt – de tapasztalnia kellett, hogy az áldozata az ellenfelévé válik, és végül diadalmat vesz rajta. A Sátán nem tudja, mi a békesség – nyugalmat keres, de sehol sem talál. Amikor ámító, csalárd szavakkal az asszonyhoz beszélt, úgy gondolta, hogy barátot formált belőle. A bájos, csodás teremtményt, akiben Isten megtestesítette a tökéletes szépséget, nemde elcsábította a nagy Király iránti engedelmességtől? Nem használta-e eszközként, hogy férje is árulója legyen teremtő Istenének? Ők tehát barátok lettek – ők ketten. Amikor evett a gyümölcsből, az asszony úgy érezte, hogy nagyon sokat köszönhet a kígyónak a gyöngéd felvilágosításért, mely által elérte, hogy szemei megnyíljanak, s így természetét fölemelhette az isteni szintre! Milyen súlyosan megcsalatott! De a kígyó sem élvezhette képzelt előnyét. 

A kettejük közötti frigy megtört, így a megtévesztő és az áldozata ellenséggé váltak. Isten a legünnepélyesebben kijelentette: „Ellenségeskedést szerzek közötted és az asszony között.”  Istennek gondja lesz rá, hogy ne legyen béke köztük. Folytonos háborúság dúl a Sátán és az asszony magva közt, amíg csak a világ fennáll. 

Olykor úgy tűnik, mintha békességre jutnának, mert a világ hízeleg az egyháznak, és az egyház igyekszik a világhoz alkalmazkodni. Miként Nóé korának özönvize előtt az Isten fiai és az emberek leányai szentségtelen kapcsolatban egybekeltek, hasonlóképen újra és újra megkísérelték a fegyverszünetet. De béke itt nem lehet!  

Ma a Sátán azzal kísérti Krisztus szolgáit, hogy tompítsák el az evangéliumot, alkalmazzák azt a korszellemhez, tegyék népszerűvé. Arra törekszik, hogy ledöntse az egyház és a világ közötti válaszfalat. „Töltsétek fel a szakadékot!” – mondja. „Fedjétek be, mint egy régi szennyvízcsatornát, és feledjétek el, hogy valaha is létezett!” Úgy szól, mint a bűnös a Példabeszédekben: „Vesd sorsodat közénk, és egy erszényünk legyen mindnyájunknak.” 

De jól jegyezzétek meg ezt, mind, akik csak hallotok engem: hódítsa bár meg az összes szószéket, úgy tűnjék bár, hogy a választottakat mind megtévesztette, Isten nem fogja hagyni magát tanúbizonyság nélkül, hanem itt vagy másutt találni fog választottakat az asszony magvából, hogy tovább folytassák és végbe vigyék a szent háborút. A felséges Jehova kezét trónjára téve esküdött meg, hogy harca lesz a gonosszal szüntelen, nemzedékről nemzedékre!

Nézzétek, mi történt Izráelben, amikor Isten főpapja, Éli szemet hunyt a bűnre, mikor az ő fiai, mint papok gyalázatosságot követtek el a szentsátor ajtajánál, és rossz példájukkal az egész Izráelt bűnbe vitték! Nem aludt-e ki az igazság lámpása? Nem utálták-e meg teljességgel az Úr szolgálatát? Akkor egy kisgyermeket hozott a szentsátorhoz az édesanyja, hogy a Mindenható szolgája legyen, és benne az Úr egy hősre talált! Éjszaka szólította Isten Sámuelt, s ő válaszolt: „Imhol vagyok!” Sámuel az Úr előtt állva átadta az üzeneteket, amelyektől a hallgatóknak mindkét fülük megcsendült – és az Úr ismét naggyá lett Izráelben! 

Ne féltsétek hát az Úr frigyládáját! Isten nem fogja engedni, hogy a régi kígyó mindent beszennyezzen!  A Sátán trónjának mindig erős ellenfelei lesznek.

Ezt az ellenségeskedést maga Isten tartja fenn. Ő mondta: „Ellenségeskedést szerzek közted és az asszony között, a te magod és az asszony magva között.” 

Vedd észre, hogy ez igeversben Isten gyülekezete van meghirdetve. Nem csupán az evangélium tárul itt fel előttetek, hanem az egyház képe is! Krisztus, az asszony magva, a Fej, és mindazok, akik Krisztusban vannak, az Ő teste, egy magot képeznek! Ezekben a szavakban az Úr meghirdeti az egyházat, amely folyamatosan fennáll a mai napig. Egy mag, amely ellenáll a Sátánnak és a gonosznak. Egy mag, amely megmarad Isten Lelkének ereje által, folytonos hadat viselve mindazzal, ami hamis és gonosz. Istennek gondja van rá, hogy ez a mag sohase adja meg magát a gonosz erejének, mert ma is érvényes, hogy „Ellenségeskedést szerzek közötted és az asszony magva között.” 

Ameddig csak létezik egy hamis tanítás, addig lenni fog egy tiltakozó reformátor is! 

Amíg csak árad a gonoszságnak valamilyen formája, addig lennie kell egy mennyből született tanúbizonyságnak is, aki szembeszáll és harcra kell azzal!  

Ez a mag nem vérből, és nem a testnek akaratából született, hanem Isten Lelkétől, aki az asszony igazi magvában lakozik. És ez a mag vitézül fog harcolni a seregek Uráért, amíg megsemmisül az utolsó ellenség is.

Barátom, te kinek az oldalán állsz ezen a reggelen? 
Nektek szegezem e kérdést, mindegyikőtöknek, kik most itt vagytok: felülről születtetek-e? Ami testtől született, test az, és ami Lélektől született, lélek az – és csakis ez utóbbi jelenti az asszony igazi magvát. 

VI. 

Hatodik üzenetként a régi kígyó SIKERÉNEK KORLÁTOLTSÁGÁT is láthatjuk az igében! Mit fog elérni fondorlatosságával? „Sarkát mardosod” – ennyi az egész. 

Ez sajátos kígyó-viselkedés. A Sátán „kígyó az úton, szarvaskígyó az ösvényen, mely a ló körmébe harap, hogy lovagja hanyatt esik.” Ha nem merészel nyíltan rád támadni, hátulról esik neked. Olyan, mint a fűben rejtőző kígyó, mely az arra járó sarkába mar. Az tehát minden eredménye a Sátán 6000 éves ravaszságának és ellenségeskedésének, hogy áldozatának sarkát mardossa.

E sarokmardosás eléggé fájdalmas. 

Nézd áldott Urunkat, emberi természetében keservesen megmardosva! Elárulták, megkötözték, megvádolták, öklözték, megkorbácsolták, arcul köpdösték. Keresztre szegezték. Ott függött szomjan és lázban és sötétben és elhagyottan. Átszegezték kezeit és lábait. És végül szívébe lándzsát döftek, és abból vér és víz folyt alá. A Sátán, a halál által megmarta az asszony magvát. 

Keserves dolog volt, de amikor Urunk a feltámadásra gondolt, az ő választottjainak üdvösségére és a világ meghódítására, az egész immár könnyű dolognak tűnt számára – és „elszenvedte a keresztet, megvetve a gyalázatot.”  

Szemléld továbbá az asszony magvát, amint magába foglalja az Úr egész hívő népét! A Sátán megmarta sarkukat méregfogának teljes erejével. A hosszas üldözéseken keresztül folyton mardosta az egyház sarkát. A szentek közül sokakat börtönbe vetett, másokat pedig megkínoztatott. De lelküket nem volt képes legyőzni. Csak sarkuknak árthatott – lelkük szabadon szárnyalt, ahhoz nem érhetett. 

És ti, akiket ma kísért és próbál és lever, vigaszt vehettek ebből, hiszen a ti fejeteknek nem árt, mert Jézus uralkodik a mennyben! A víz sötét, és elborítja a testet, de fejünk a hullámok fölé emelkedik, a test biztonságban van! A kígyómarás csak a sarkat éri, nem terjed tovább. Az egyház szenvedése, bármilyen keserves legyen is, csak könnyű szenvedés, nem hasonlítható a hívőknek igért, „igen-igen nagy, örök dicsőséghez!” Hála Istennek, az ellenség csak a sarkatokat képes mardosni!

A Sátán ravaszsága folytán Isten ügye és igazsága egy bizonyos mértékig megsérülhet ugyan a világban, és előrehaladásában a sarkát érheti kígyómarás, de az igazság szíve nem sérülhet meg! 

Az Úr országa, meglehet, a megmart sarok miatt fájdalmasan halad előre, de semmiképp sem vall kudarcot! Még ha sántán is, de elragadja a zsákmányt! Egyes tanok, melyek talán kérdéses módon voltak megfogalmazva, még alaposabb tanulmányozás és még gondosabb ismertetés révén felragyognak dicsőségükben, és így még a sarokmarás is az egyház javára válik! Bár Isten népét egy ideig felhő takarja, de nemsokára teljes fénnyel tör elő ismét! 

„Az ő sarkát mardosod.” Tégy meg, Sátán, mindent, amit csak tehetsz, nem sokra mész vele!  A legtöbb, ami lehetsz: egy sarok-rágcsáló csupán, semmi más! Megmarhatod ugyan a sarkat, de meg nem mérgezheted azt. Bár Isten embere egy ideig sántítva jár, és szenved a fogad miatt, mégis, Szerelmesére támaszkodva kétségkívül feljön a pusztából, és elfelejtve a sarkán levő marást, örvendez az ő dicsőséges Feje győzelmének! 

VII.

Most a hetedik üzenethez érkeztünk. Szóltunk már a Sátán korlátozott győzelméről, most pedig megfigyeljük VÉGSŐ PUSZTULÁSÁT. „És ellenségeskedést szerzek közötted és az asszony között, a te magod között, és az ő magva között: az neked fejedre tapos.” Itt van vége a nagy csatának. 

A Sátán, a világban levő gonosz erők feje teljes erővel és ravaszsággal harcol. Annyi sikert ér el, hogy belemar a hős sarkába, akivel hadakozik, de végül az asszony magva összezúzza az ő fejét. 

Ez így valósult meg, amikor az Úr Jézus meghalt, és halálával tisztességet tett a törvénynek, eltörölte a bűnt, megölte a halált, és legyőzte a poklot. Amikor nagy Helyettesünk utolsó cseppig kiitta a harag poharát minden hívő lélekért; amikor feltépte a sír ajtaját és elvitte, mint Sámson Gáza kapuit, annak szárnyait a kapufélfákkal és a závárokkal együtt, mindenestől; amikor megnyitotta a menny kapuit, és véget vetett a fogságnak, akkor, valóban összeroppant a kígyó feje! 

Mit tehet most a Sátán? Nemde levettetett a testvérek vádolója? Keserűségében és gonoszságában még mindig végzi kicsinyes műveit, de Krisztus összezúzta őt! Igen, az a Krisztus, aki „utált és emberektől megvetett volt.” Az a férfi, aki a töviskoronát viselte, és akinek ábrázata nem volt kívánatos; akinek vállai korbácsütésektől véreztek, kezei és lábai át lettek szegezve; az az ember, aki szűztől született. Az asszony magva megtörte az ellenség erejét! Halleluja! Halleluja! Levetette a sötétség fejedelmét magas helyeiről! Hát nem Ő maga mondta: „Láttam a Sátánt, mint villámlást, lehullani az égből!”?  Valóban összezúzta a kígyó fejét!

Ez történt meg minden hívőben is, és egyre hatékonyabban fog megvalósulni. Testvéreim, amely napon a Szentlélek rávezetett, hogy bizalmunkat az Úr Jézusba vessük, mi rátapostunk a kígyó fejére!  A Sátán hozzászokott, hogy parancsoljon, s mi engedtünk neki – így a bűn uralkodott rajtunk. De mihelyt Krisztusba vetettük hitünket, ez az uralom megszűnt, és Dágon összeomlott az Úr frigyládája előtt! 

Látom a kígyót fölém emelkedni. Ez óriáskígyó, nagyra tátott szájával közeledik felém, mintha el akarna nyelni mindenestől. De nem félek! Ó, kígyó, fejed összezúztam Krisztusban, az én Uramban! Mert én is az asszony magvából való vagyok! A kígyó nem emelheti fel magát a választott mag ellen. Mit tehet összezúzott fejjel? Tudja, hogy Isten elrendelte, hogy minden egyes hívő diadalmaskodjon felette. Meg van írva: „Isten megrontja a Sátánt a ti lábaitok alatt hamar.” Halleluja!

A gonosz fejének összezúzása halálos csapást jelent. Ha a farka vagy a nyaka lenne összezúzva, még tovább élhetne. De az Úr teljesen ledönti a gonosz uralmát, és szétroppantja erejét. 

A gonosz uralma megszűnik, és az isteni kegyelem fog uralkodni igazság által az örök életre. Lesz új ég és új föld, amelyben igazság lakozik. Maga Krisztus, az asszony magva, eljön másodszor is, és dicsőségesen fog uralkodni a földön, az ő koronabirtokán. Akkor ékességben és diadalmasan fog haladni az igazságért és jogért, és jobbja felmagasztalja az ő népét. Lábával megtapodja ellenségét. Adja az Úr, hogy ti meg én ott legyünk a boldog seregben, kik üdvözlik az asszony magvát az Ő második eljövetelekor! Hogy uralkodjunk vele azon a napon! Az asszony magva által a Paradicsomot újra élvezhetjük, az édeni bukás ártalma véget ér, mert Ő visszaszolgáltatja azt, amit nem ő ragadott el.

És most, kedves hallgatóim, hadd kérdezzelek: ti melyik oldalon álltok? 
Azt véli közületek valaki, hogy sohasem hal meg? Akkor úgy szóltok, mint romlott atyátok – és az ő gyermekei vagytok! Azt állítja valaki közületek, hogy Isten szívtelen, kegyetlen uralkodó, mert azt mondta: „Nem ehettek a kert fáinak gyümölcséből?” Nos, ebben is atyátokhoz hasonlítotok. 
Kígyószerű, ravasz a járásotok? Fortéllyal és megtévesztéssel foglalkoztok? Merészeltek hazudni, és aztán újabb hazugságokat kieszelni az előbbiek megtámasztására? Ti a ti atyátoktól, az ördögtől valók vagytok, és az ő dolgait cselekszitek! Ellenálltok Istennek, az igazságnak és jogosságnak?
Nagyban hangoztatjátok a „szabadság”-ot, vagyis a szabadosságot, hogy kicsapongó szenvedélyeiteknek kedvezzetek? Nos, akkor a gonosz oldalán vagytok! A jó és a gonosz tudására sóvárogtok? Fiatalember, a bűn tanyáira kívánsz menni, kicsapongást látni, és eltanulni annak útjait? Vágyod az „életet” látni, amint ők nevezik? Otthonos vagy a kéjencek és istentelenek között? Ó, akkor ama régi csalóra hallgatsz, aki halálos hálóiba csalogat téged! Esdve kérlek, menekülj csábító bűvköréből!

Vagy Isten kegyelméből jól vagy lelkileg? 
Jézusra, az asszony magvára nézel? Benne bízol, hogy megtörje az ellenség erejét? Vágyod, hogy a bűn ereje megtörjön benned? Kívánod, hogy a feje porrá zúzódjék? Azért sóvárogsz, hogy megszabadulj a bűntől és szent légy, mint ahogy Isten is szent? Az Úr Jézusban bízol, hogy ezt a munkát végbe vigye benned? Ó, akkor a győztes oldalán vagy! A Bárány vére által tied a győzelem!
Ekként, látjátok, sok evangéliumi igazságot találtunk e csodálatos ítélethirdetésben, amit Isten egykor a régi kígyóra, az ördögre kimondott. Bár csupán a felszínt érintettük. 
Az örökkévaló Istennek legyen dicsőség örök időkön át! Ámen.  

